Virallinen lehti nro C 402 , 22/12/1998 s. 0058



KIRJALLINEN KYSYMYS E-1009/98 esittäjä(t): Ernesto Caccavale (UPE) komissiolle (6. huhtikuuta 1998) Aihe: Valtion tukien ja yhteisön rahoituksen yhtäaikaista saamista koskevan kiellon mahdollinen lainvastaisuus Euroopan yhteisöjen komissio on hyväksynyt Campanian alueella toteutettavan monivuotisen ohjaussuunnitelman, jollaista komissio on aina tukenut. Se on jopa määrännyt, että sen myöntämän rahoituksen lisäksi on saatava vastaavaa rahallista tukea jäsenvaltiolta joko suoraan tai alueellisten tai paikallisten viranomaisten välityksellä (yhteisrahoitus). Campanian monivuotisen ohjaussuunnitelman toimenpide 2.2 koskee infrastruktuurien luomista. Onko näin ollen Campanian alueelle määrätty kielto laillinen ja komission suuntaviivojen mukainen? Tämä kielto merkitsee sitä, että jos infrastruktuurit muodostuvat konsortioista (paikallisista kehitysyhteisöistä, joissa on yksityisiä ja julkisia järjestöjä sekä paikallisviranomaisia), ne voivat saada vain yhteisön rahoitusta ja jos ne saavat rahoitusta jäsenvaltiolta kyseisten infrastruktuurien luomiseen, niiden on luovuttava rahoituksesta. Tämä on järjenvastaista ja tietyt järjestöt aikovatkin vedota tuomioistuimeen. Katsooko komissio tilanteen huomioon ottaen, että sen on ryhdyttävä selvittämään asiaa ja pyrittävä kumoamaan kielto, jolla estetään kansallisen rahoituksen saaminen ja joka on ristiriidassa sekä yhteisön määräysten että Campanian alueen tukikehyksen kanssa? Lisäksi toimenpiteen 2.2 hallinnosta vastaava virasto on sanonut, että kielto johtuu komission antamista määräyksistä, jotka koskevat bruttotukijärjestelmän / nettotukijärjestelmän soveltamista. Ottaen huomioon, että kyseiset infrastruktuurit ovat yleishyödyllisiä, niin eikö komissio katso, että sen olisi ilmaistava kantansa bruttotukijärjestelmän / nettotukijärjestelmän soveltamisesta, sillä ehtojen olisi koskettava vain toimenpidettä 2.1 (PK-yritysten tukeminen) eikä toimenpidettä 2.2, joka kuuluu enemmän julkiselle kuin yksityiselle sektorille? Komission jäsenen Monika Wulf-Mathiesinkomission puolesta antama vastaus (7. toukokuuta 1998) Campanian alueellisen toimenpideohjelman toimenpiteeseen 2.2 sisältyy Euroopan aluekehitysrahastosta maksettava tuki julkisiin investointeihin teollisuusalueilla. Tukiosuus on 50 prosenttia. Yritysten annetaan ostaa tai vuokrata julkisin varoin rahoitettuja infrastruktuureja markkinahintaan kilpailun vääristymisen välttämiseksi. Campanian alueella teollisuusalueiden rakentamiseen osallistuvat myös paikallisyritysten yhteenliittymät, jotka käyttävät investointeihin yksityistä rahoitusta. Yhteenliittymät ovat hakeneet toimenpiteeseen 2.2 kuuluvaa tukea. Alueen viranomaiset ehdottavat, että toimenpidettä muutetaan sisällyttämällä siihen myös yksityisesti rahoitetut teollisuusalueet. Nämä teollisuusalueet olisivat oikeutettuja rakennerahastojen tukeen 50 prosentin tukiosuudella, mikä vastaa julkisten investointien tukiosuutta. Alueen viranomaiset eivät kuitenkaan aio myöntää sen lisäksi julkista rahoitusta jäljelle jäävän 50 prosentin yksityisen rahoitusosuuden kattamiseksi. Tällöinhän yhteenliittymän investoinnit voitaisiin rahoittaa kokonaan julkisista varoista. Komissio ei vastusta tätä lähestymistapaa.